钦定古今图书集成/方舆汇编/职方典/第1259卷 > 《沅江县志》
## 钦定古今图书集成/方舆汇编/职方典/第1259卷 > 《沅江县志》

沅邑僻壤，在洞庭西㲼，湖沟逶迤，渔艇出没，四郊尽白芦荒草，居民落落晨星。有文事必有武备，有疆隅要害，必有资于防御。明常德卫委点哨官分哨防守，即以本卫千百户充其选至。

皇清废卫，哨官亦裁，乃于县治设水塘三，属“龙阳水。”

师营。设旱塘二，属常德协镇营旱汛一驻县市，一驻毛角口耑，管旱路在县，防守仓库。县治在乡，防御四乡九保，各委百总一员，论季践更。水塘一驻白沙，冬移驻富池，一驻大神潭，一驻瓦石矶耑，管江湖防守巡汛。三塘内二塘皆常德境洞庭湖界，惟瓦石矶一塘为长沙协镇交界之所，龙阳水师营以瓦石矶为顶塘，长沙协镇营以八字哨为顶塘，适中有彭池港，为交界会巡之地，前此互诿不决。至康熙二十四年，立界牌于港口。二十五年，又奉委署常德府张，檄益阳知县邸仲、沅江知县顾智，公同踏验彭池，确为适中之地。奉宪文两营汛防乃定。。